বেশিরভাগ মুভিপ্রেমী মানুষকে তার প্রিয় মুভির তালিকা করতে দিলে সেখানে ১৯৯৪ সালে মুক্তি পাওয়া ফরেস্ট গাম্প মুভির নাম থাকবেই। এই মুভির স্ক্রিপ্ট পড়ার দেড় ঘন্টার মধ্যেই টম হ্যাঙ্কস সিদ্ধান্ত নেন যে এই মুভিতে তিনি অভিনয় করবেন। ১৯৯৫ সালে ৬৭তম অস্কারে মুভিটি সর্বমোট ১৪টি ক্যাটাগরিতে মনোনয়ন লাভ করে এবং ৬টি ক্যাটাগরিতে পুরষ্কার জেতে।

মুভিটিতে তৎকালীন সময়ের সমসাময়িক রাজনৈতিক এবং অন্যান্য বিষয়ে বেশকিছু উল্লেখযোগ্য তথ্য ছিলো যেগুলো বর্তমানে ইতিহাসের গুরুত্বপূর্ণ অংশ হিসেবে বিবেচিত হয়।

ফরেস্ট গাম্প (১৯৯৪) মুভিটি সম্পর্কে কিছু তথ্যের সমন্বয়ে আমাদের আজকের এই আয়োজন। যা পড়ে আপনি হয়তো অবাক হবেন বা মুভিটি পুনরায় দেখতে বসে যাবেন অথবা আবার যখন মুভিটি দেখবেন, তখন নতুন আলোকে মুভিটির ঘটনাগুলো বিশ্লেষণ করবেন।

১. মনে পড়ে মুভিতে ফরেস্ট গাম্পকে যুদ্ধ-বিরোধী আন্দোলনে একটি সভায় বক্তৃতা দিতে হয়েছিলো?

কিন্তু বক্তৃতার প্রায় পুরোটা অংশজুড়েই তার ব্যবহৃত মাইক্রোফোন প্লাগে লাগানো অবস্থায় ছিলো না। পরে মাইক্রোফোন প্লাগে লাগানো হলে দর্শকরা কেবল শুনতে পায় ফরেস্ট বলছেন, “That’s all I have to say about that.”

কিন্তু ফরেস্ট গাম্পের বক্তৃতায় কেবল এমনকিছু ফাঁকা শব্দই ছিলো বিষয়টি এমন না৷ মূলত ফরেস্টের বক্তৃতা শুরু হয়, “Sometimes when people go to Vietnam, they go home to their mommas without any legs. Sometimes they don’t go home at all. That’s a bad thing. That’s all I have to say about that.” এই লাইনগুলো দিয়ে।

২. উইনস্টন গ্রুমের ১৯৮৬ সালে মুক্তিপ্রাপ্ত একই নামের উপন্যাসের সিনেম্যাটিক অ্যাডাপ্টেশন হলো ফরেস্ট গাম্প (১৯৯৪)। কিন্তু বইয়ের ফরেস্টকে একজন হৃদয়হীন হতাশাবাদী হিসেবে দেখা যায়। মুভি অ্যাডাপ্টেশনে তার ব্যক্তিত্বকে অনেক কোমলভাবে উপস্থাপন করা হয়েছে। মুভির ক্ষেত্রে ফরেস্টের বিখ্যাত লাইন, “Life is like a box of chocolates” কিন্তু উপন্যাসে তার আচার-আচরণ দেখে মনে হয় “Being an idiot is no box of chocolates”. এই দুটি উক্তি থেকেই উপন্যাস এবং মুভির ফরেস্টের মধ্যকার পার্থক্য অনুধাবন করা যায়।

৩. ‘ফরেস্ট গাম্প’ উপন্যাসের একটি সিক্যুয়েল রয়েছে। যেটা মুভি মুক্তি পাওয়ার পরে লেখা হয়। এখানে দেখা যায়, ফরেস্ট গাম্পের সাথে টম হ্যাঙ্কসের দেখা হয়েছে। কিন্তু টম হ্যাঙ্কস কোন সিক্যুয়েলে অংশ নিতে অস্বীকৃতি জানান। তার মতে সিক্যুয়েল বানালে একটি মুভির প্রতি অসদাচরণ করা হয়।

৪. ফরেস্টের ক্রস কান্ট্রি দৌড়ের অংশ শ্যুটিং করার সময় টম হ্যাঙ্কস পর্যায়ক্রমে আরেকজন মানুষের সাথে স্থান বদল করেন। এই মানুষটি ছিলেন টমের ভাই জিম হ্যাঙ্কস। যিনি পরে টমের বডি ডাবল হিসেবে কাজ করেন।

৫. পিং পং খেলার সময় গাম্প যে বলটি ব্যবহার করেছিলো, সেটি আসল ছিলো না। এটিকে কম্পিউটার গ্রাফিক্সের সাহায্যে এমনভাবে ‘আঁকা’ হয় যেন সবসময় র্যাকেটে এসে পড়ে।

৬. এই মুভিতে গাম্পের যতগুলো ছবি বা ফটোগ্রাফ দেখানো হয়, সবগুলোতে তাকে চোখ বন্ধ অবস্থায় দেখা যায়।

৭. টম হ্যাঙ্কস যখন ‘ফরেস্ট গাম্প’ এ অভিনয় করতে সম্মতি দেন, তখন তিনি কোন পারিশ্রমিক নিতে অস্বীকৃতি জানান। বরং তিনি মুভির মোট আয়ের একটি অংশ নিতে চান। এই চুক্তির ফলে তার ৪০ মিলিয়ন ডলার আয় হয়।

৮. “My name is Forrest Gump. People call me Forrest Gump.” এই ডায়লগ মূল উপন্যাসে বা মুভির স্ক্রিপ্টে ছিলো না। শ্যুটিং চলাকালীন সময়ে টম হ্যাঙ্কস এই লাইনগুলো বলেন এবং এগুলো মুভির অংশ হয়ে যায়। কারণ পরিচালক রবার্ট জেমেকিসের লাইন দুটি খুবই পছন্দ হয়েছিলো।

৯. মূল চরিত্র গাম্পের মায়ের চরিত্রে অভিনয় করেন অভিনেত্রী স্যালি ফিল্ড। যিনি টম হ্যাঙ্কের চেয়ে মাত্র ১০ বছরের বড় এবং ১৯৮৮ সালের পাঞ্চ লাইন মুভিতে তাঁর প্রেমিকার চরিত্রে অভিনয় করেন।

১০. খুব মনোযোগের সাথে দেখলে একটা ইন্টারেস্টিং ডিটেইল লক্ষ্য করবেন এই মুভিটায়। প্রতিবার যখন সময় বদলায় এবং ফরেস্টের বয়স বাড়ে, এরকম দৃশ্যের শুরুতে ফরেস্টের গায়ে নীল চেকের মোটা কাপড়ের শার্ট দেখা যায়।

১১. স্যামি লি ডেভিস হচ্ছেন ইউএস আর্মির একজন সাবেক সদস্য যাকে ভিয়েতনাম যুদ্ধে সাহসিকতার জন্য মেডেল অফ অনার দেওয়া হয়। মুভিতেও তার মেডেল অফ অনার নেওয়ার দৃশ্যটি দেখানো হয়। কেননা, মুভিতে যখন ফরেস্ট ভিয়েতনাম যুদ্ধে তার অবদানের জন্য মেডেল অফ অনার গ্রহণ করছিলো, তখন স্যামি লি ডেভিসের পুরষ্কার নেওয়ার দৃশ্যটিই ব্যবহার করা হয়। শুধু স্যামির মাথার জায়গায় টম হ্যাঙ্কসের মাথা জুড়ে দেওয়া হয় প্রযুক্তির সাহায্যে।

১২. সিনেমায় একটি বারে রবিন রাইটের উলঙ্গ পারফর্ম করার দৃশ্যটি মনে আছে? এই অংশের শ্যুটিং করতে প্রায় ২৪ ঘন্টা সময় লেগেছে। কারণ এইসময় রবিন ফ্লু এবং জ্বরে আক্রান্ত ছিলেন। অসুস্থতা সত্ত্বেও তিনি শ্যুটিং এ অংশ নেন এবং ঠিকভাবে ঐ অংশের রুপদান সম্পন্ন করেন।

১৩. লেফটেন্যান্ট ড্যানের কর্তিত পা কে বাস্তবসম্মতভাবে উপস্থাপনের জন্য গ্যারি সিনিসের হাঁটু এবং পা কে এক ধরণের বিশেষ নীল কাপড় দ্বারা মুড়ে দেওয়া হয়। যা প্রোডাকশন ক্রু কে ডিজিটালভাবে তার পা অপসারিত হয়েছে এটি দেখাতে সহায়তা করে।

১৪. টম হ্যাঙ্কস ফরেস্ট গাম্পের স্ক্রিপ্ট পড়ার দেড় ঘন্টার মধ্যেই এই সিনেমায় অভিনয় করতে রাজি হয়ে যান। তাঁর শুধুমাত্র একটাই শর্ত ছিলো। এটি হলো এই মুভিকে ঐতিহাসিকভাবে নির্ভুল হতে হবে।

১৫. এবার আসা যাক ঐতিহাসিক তথ্যের দিকে। মুভি অনুসারে, মূল চরিত্র ফরেস্ট গাম্পের নামকরণ করা হয়েছে নাথান বেডফোর্ড ফরেস্টের নামানুসারে। নাথান জন্মগ্রহণ করেন ১৮২১ সালের ২৩শে জুলাই এবং মৃত্যুবরণ করেন ১৮৭৭ সালের ২৯শে অক্টোবর। আমেরিকার গৃহযুদ্ধের সময় তিনি কনফেডারেট আর্মির একজন জেনারেল ছিলেন। যদিও পন্ডিতরা তাকে সেনাবাহিনী পরিচালনার দক্ষতার জন্য শ্রদ্ধা করেন। তথাপি আমেরিকার দক্ষিণাংশের জাতিগত বিদ্বেষের যে ইতিহাস রয়েছে, তাতে তার অবস্থান বেশ বিতর্কিত। আমেরিকার গৃহযুদ্ধ চলাকালীন সময়ে ফোর্ট পিলো নামক স্থানে অসংখ্য নিরস্ত্র কৃষ্ণাঙ্গ সৈন্যকে হত্যার অভিযোগ ওঠে তার বিরুদ্ধে। যুদ্ধ শেষে তিনি কেকেকে বা কু ক্লাক্স ক্লান (Ku Klux Klan) নামক শ্বেতাঙ্গ আধিপত্যবাদী সংগঠনের অন্যতম অগ্রণী সংগঠক হিসেবে সংগঠনটি তৈরীতে ভূমিকা রাখেন। এই সংগঠনটি ছিলো অন্য জাতিস্বত্বার প্রতি বিদ্বেষী এবং বিশৃঙ্খলা সৃষ্টিকারী।

১৬. নাথান বেডফোর্ড ফরেস্টের তথ্য মুভিতে ফরেস্ট গাম্পের সাথে ‘ব্ল্যাক প্যান্থার’ (Black Panther) দের দেখা হওয়ার ব্যাপারটিকে আরো সিম্বোলিক বা প্রতীকি করে তোলে। বাস্তবে ‘দ্যা ব্ল্যাক প্যান্থার পার্টি’ (The Black Panther Party) নামে একটি সংগঠন সত্যিই ছিলো এবং তারা বর্ণবাদের বিরুদ্ধে লড়তো৷ ১৯৬৩ সালে গঠিত এবং ১৯৮৮ সালে এই সংগঠন বিলুপ্ত হয়। মুভিতে ব্ল্যাক প্যান্থারের সদস্যরা সেনাবাহিনীর পোষাক পরে আসার জন্য গাম্পকে বর্ণবাদী বলে অভিযুক্ত করে।

১৭. কলেজে পড়ার সময় গাম্প ‘governor’s threat’ বলে দুটি শব্দ উচ্চারণ করে। এগুলোর আলাদা গুরুত্ব রয়েছে। এই শব্দগুলো দ্বারা গাম্প ১৯৬৩ সালে সংঘটিত কিছু ঘটনার দিকে আলোকপাত করে। সেই বছর ইতিহাসে প্রথমবারের মত ইউনিভার্সিটি অফ অ্যালাবামা ৩জন কৃষ্ণাঙ্গ ছাত্রকে সেখানে পড়তে অনুমতি দেয়। তাদের কাগজপত্রে কোন সমস্যা ছিলো না তাই তাদেরকে বিশ্ববিদ্যালয়ে পড়তে অনুমতি না দেওয়ার কোন কারণ ছিলো না। তারপরও গোঁড়া বর্ণবাদী এবং অ্যালাবামার গভর্নর জর্জ ওয়ালেস ঐ তিন শিক্ষার্থীর বিশ্ববিদ্যালয়ে ভর্তির ক্ষেত্রে বাধা প্রদান করেন। পরবর্তীতে প্রেসিডেন্ট জন এফ কেনেডির হস্তক্ষেপে এই সমস্যার সমাধান হয়।

১৮. গাম্পের ক্রস কান্ট্রি দৌড়ের দৃশ্যগুলোও বাস্তব ঘটনা থেকে অনুপ্রাণিত। ১৯৮২ সালে ১৬ বছরের কিশোর লুইস মাইকেল ফিগুয়েরোয়া নিউ জার্সি থেকে স্যান ফ্রান্সিসকো পর্যন্ত দৌড়ায় আমেরিকান ক্যান্সার সোসাইটির প্রতি সমর্থন প্রদর্শন করতে। যখনই ফিগুয়েরোয়ার কাছে তিনি কিভাবে এতক্ষণ দৌড়েছেন তা জানতে চাওয়া হতো, তখনই তিনি বলতেন, “I just put one foot in front of the other.”

১৯. ‘ফরেস্ট গাম্প’ দেখতে গিয়ে এটা কি লক্ষ্য করেছেন যে, প্রেসিডেন্ট নিক্সনের অপসারণের ক্ষেত্রে গাম্পের হাত ছিলো? ‘ওয়াটারগেট হোটেল’ এ যখন ঘুমাতে চেষ্টা করছিলো, তখন গাম্প ফোন করে হোটেলের টেকনিশিয়ানদের জানায় যে পাশের রুমে লোকজন ফ্ল্যাশলাইট নিয়ে ঘোরাফেরা করছে। সে তাদেরকে বৈদ্যুতিক তারও পরীক্ষা করে দেখতে বলে। এরপর মুভিতে আমাদেরকে জানানো হয় যে নিক্সনকে অব্যাহতি নিতে বাধ্য করা হয়ে হয়েছে।

১৯৭২ সালে ন্যাশনাল ডেমোক্রেটিক কমিটির হেডকোয়ার্টার স্থাপন করা হয় ওয়াটারগেট হোটেলের একটি কক্ষে। নিক্সন সেখানে কিছু লোককে পাঠান যাদের দায়িত্ব ছিলো সেখানে আঁড়িপাতার যন্ত্র স্থাপন করা। নিক্সনের পাঠানো চরগুলো হোটেলের সতর্ক এক রক্ষীর চোখে পড়ে যায়। মুভিতে এই ভূমিকাটিই গাম্পকে দেওয়া হয়। সে বলে পাশের রুমে সে ফ্ল্যাশলাইট জ্বলতে-নিভতে দেখেছে এবং এর ফলে চররা ধরা পড়ে।

২০. মুভির প্রায় শেষের দিকে জেনী ফরেস্টকে বলে যে সে অজানা এক ভাইরাসে আক্রান্ত এবং ডাক্তাররা কিভাবে চিকিৎসা করতে হবে তা বুঝতে পারছে না। বাস্তবে একদম এই সময়কালেই বিজ্ঞানীরা একটি সায়েন্টিফিক জার্নালে এইডস সম্পর্কে প্রথমবারের মত লেখেন। তাই জেনী এইডসে আক্রান্ত ছিলো এটা প্রায় নিশ্চিতভাবেই বলা যায়।

২১. এটা অবিশ্বাস্য হলেও সত্যি যে ওয়ার্নার ব্রোস স্টুডিও ‘ফরেস্ট গাম্প’ এর স্বত্ব ছেড়ে দেয় এবং তার বদলে এক্সিকিউটিভ ডিসিশন (১৯৯৬) এর সাথে স্বত্ব নেয় । তাদের মনে হয়েছিলো মেন্টালি চ্যালেঞ্জড কোন ব্যক্তির ইমেজ ইতিমধ্যেই রেইন ম্যান (১৯৮৮) মুভিতে সম্পূর্ণরুপে চিত্রায়িত হয়েছে এবং এই মুভি দেখতে গিয়ে দর্শক পর্দায় নতুন কিছু দেখতে পাবে না। পরে ফরেস্ট গাম্পের স্বত্ব নেয় প্যারামাউন্ট পিকচার্স।

২২. ২০১১ সালে মুভিটি আমেরিকার লাইব্রেরি অফ কংগ্রেসে স্থান পায় ঐদেশের সাংস্কৃতিক, ঐতিহাসিক ক্ষেত্রে বিশেষ অবদান রাখার জন্য এবং নান্দনিক সৌন্দর্যের প্রকাশক হওয়ার জন্যে।

২৩. যে বছর ফরেস্ট গাম্প মুক্তি পায় অর্থাৎ ১৯৯৪ সালটি ছিলো হলিউডের জন্য খুবই পয়া বছর। পাল্প ফিকশন, দ্যা শশ্যাঙ্ক রিডেম্পশন এবং দ্যা লায়ন কিংও একই বছর মুক্তি পায়। এগুলো সবগুলো একসাথে সর্বকারের সেরা সিনেমার তালিকায় স্থান করে নেয়।

তথ্যসূত্র : ১. ব্রাইটসাইড

২. উইকিপিডিয়া

৩. আইএমডিবি

৪. ফ্যান্ডম